**Beslutningsnotat vedrørende bestyrelsesmøde i Grundejerforeningen Dyrekærgård, startende med besigtigelse af de faktiske forhold kl. 09.15, sluttende på Sct. Helenecentret kl. 10.00 den 05. november 2022.**

Deltagere: Peter Ladischensky (PL), Jørgen Langkjær (JLa), Niels Erik Olsen (NE) Flemming Joensen (FJ) og Flemming Denker (FD).

Til mødet forelå følgende dagsorden:

1. Besigtigelse af
   1. Rivedalen 21, 23 og 9.
   2. Stien for enden af Dyrevang – Dyrevang 9.
   3. Fællesarealet ved mosen (spørgsmålet om fældning af træer)
   4. Sjelleager 2
   5. Dyrekærgårdsvej – hække, der rager ud over kørebanen samt forlængelsen af ejendommen Sjelleager 2.
2. Gennemgang af skrivelser til de pågældende
3. Vejprojekt – økonomi og udeståender
4. Økonomi
5. Oprensning af vejbrønde
6. Grøfter på Sjelleager
7. Nedsættelse af arbejdsgruppe med henblik på revision af vedtægter
8. Eventuelt.

**Ad 1.a. Rivedalen 9, 21 og 23**. Forholdene besigtiget – enighed om skrivelser til de pågældende. Vi skriver blot vi vil gå videre, hvis der ikke sker noget. Begrundelsen herfor er, at vi, hvis der ikke sker noget, vil bede Gribskov kommune om at give påbud i overensstemmelse med deklarationen for området. Afhængig heraf vil vi tage stilling til, hvad vi skal gøre – evt. at lade en gartner rydde området med efterfølgende opkrævning af udgiften hos den pågældende grundejer. FJ sender mails.

**Ad 1.b Dyrevang 9.** FJ tager kontakt til den pågældende. Tidligere aftalt at dele udgiften – der efter det oplyste vil andrage ca. 5.000 kr. – excl. moms.

**Ad 1. c. Træer ved mosen.** Enighed om at bede Claus Thorsgaard om følgende i fortsættelse af den seneste mail:

Idet der henvises til din seneste meddelelse, skal vi – før vi fælder træerne på grundejerforeningens ejendom – anmode dig om, med et bånd at markere de træer, du mener står på din ejendom og som vi derfor ikke må fælde.

I tilfælde af uenighed må vi sammen gennemgå området med udgangspunkt i skelpælene.

Mvh

PL

PL sender en mail til den pågældende.

**Ad. 1.d. Sjelleager 2** besigtiget. Enighed om at rykke for rydningen af rabat. Der skal sendes en email – FJ.

**Ad. 1.e. Dyrekærgårdsvej** besigtiget. På de fleste ejendomme går hækken ud over rabatten – og ud på kørebanen. Enighed om at sende en påmindelse til ejerne af Helenevangen 9 – 25, med undtagelse af 7 (forlængelsen er kommunens ejendom) og 21, har ikke overtaget ”forlængelsen”. (Det foreliggende udkast er blevet ændret en smule under hensyn til, at der sendes en ensartet til de pågældende.)

**Ad 2. Gennemgang af skrivelser** til de pågældende. Enighed om skrivelserne, jf. dog ovenfor. FJ udsender til de pågældende på Grundejerforeningens mail.

**Ad 3. Vejprojekt – økonomi og udeståender.**

JLa og FD skal på torsdag den 10. november have møde med EKJ og NCC med henblik på en afklaring af de udestående spørgsmål. Indtil videre ikke ekstraregninger udover udgiften til maling af hajtænder for enden af Rivedalen. Referat fra mødet udsendes til bestyrelsesmedlemmerne. Enighed om at søge ikke at lade udgifter til rådgiver overstige eventuelle nedslag i entreprisesummen.

NCC har endnu ikke anmodet om betalinger, herunder ej heller aconto betalinger.

En abonnementsordning på årlig vedligeholdelse af veje skal indhentes.

**Ad 4. Økonomi.** På vejkontoen henstår ca. 1,2 mio., på driftskontoen ca. 460.000. Et beløb på driftskontoen på 300.000 reserveres til vejrenovationen. Dvs. der resterer herefter et beløb på ca. 160.000, der skal dække perioden indtil april, hvor der kommer midler ind på både vejkonto og driftskonto. Enighed om at afholde færrest mulige udgifter indtil april, hvor der igen indgår midler.

**Ad 5 og 6. Vejbrønde og grøfter**. Oprensning af vejbrønde og etablering af grøfter på Sjelleager udsættes til næste år grundet den økonomiske situation.

**Ad 7. Vedtægter.** Nedsættelse af arbejdsgruppe med henblik på revision af vedtægter.

NE + FJ udarbejder forslag til en revision af vedtægter – der er blot tale om en opdatering.

**Ad 8. Eventuelt.**

Anmodning om kørselsgodtgørelse (3,70 kr. pr. km.) sendes til NE.

Næste møde afholdes efter jul.

Den 07.11.2022

FD

Vedlagt de skrivelser (emails) der skal udsendes.